Kun joku sanoo, että poliisin valtaoikeuksia ei jossain asiassa tulla kasvattamaan, kyseessä on kategorisesti paskapuhe. Oulun lapsenraiskausringit toimivat hyvänä keppihevosena hallituksen laatiessa hätäisesti uuden linjauksen seksuaalirikollisuuden torjumiseksi. MTV3:n Jarkko Sipilä toi ansiokkaasti esiin varsinaisen toimenpideohjelman kansalaisoikeusongelmaiset kohdat.

Toimenpideohjelmassa peräänkuulutetaan käytännössä mm. poliisille pääsyä passien sormenjälkirekistereihin. Mutta hetkonen hetkonen! Muistatteko, mitä meille kansalaisille sanottiin silloin kun passeihin sormenjälkiämme ruvettiin pakottamaan? No meillehän sanottiin, että näitä sormenjälkiä ei ikinä tultaisi käyttämään rikostutkinnassa. Ja hyvä näin, sillä valtiolla pitäisi olla vain rikollisten sormenjäljet, ei syyttömien.

Kirjoitin itsekin aiheesta aikaisemmin. Tein myös valituksen sormenjälkirekisteristä ja yritin pienellä mediatempauksella myös nostattaa keskustelua aiheesta. Eipä varoituksiani juuri kukaan uskonut. Noh, kohta on tämäkin uhkakuva sitten realisoitunut. On ikävä huomata olevansa kerta toisensa jälkeen oikeassa ikävissä asioissa.

Lapsiin kohdistuva seksuaalinen väkivalta on kamala asia, mutta sitä vastaan taistellessa ei kannata heittää menemään oikeusvaltion periaatteita. Toistan siis vielä kerran mitä ajan takaa: Syyttömien sormenjäljet eivät kuulu poliisille, eikä passien sormenjälkirekistereitä saa poliisille avata.

Janne Paalijärvi – http://paalijarvi.fi/eduskuntavaalit2019/

Facebook: https://www.facebook.com/paalijarvi

Twitter: https://twitter.com/paalijarvi